Záznam zo zasadnutia

konzultačnej skupiny pre dunajskú stratégiu

Úrad vlády SR 28.2.2014

Prítomní: podľa prezenčnej listiny

Priebeh rokovania

Rokovanie prebiehalo podľa predloženého programu.

Ladislav Šimko odprezentoval výsledky stretnutia národných kontaktných bodov dunajskej stratégie, ktoré sa uskutočnilo 12. februára 2014 v Bruseli. Európska komisia predložila návrh dokumentu o zlepšení riadenia (governance) makroregionálnych stratégií, keďže ich implementácia predstavuje vážny problém, čo sa prejavuje aj v prípade dunajskej stratégie. Dokument bol rozoslaný členom KSDS. Na zasadnutí pracovnej skupiny bol dokument prediskutovaný a členovia vyslovili s jeho závermi súhlas.

Koncept makroregionálnych stratégií bude v budúcom období predstavovať základ kohéznej politiky EÚ, čo možno vidno v dôraze, aký kladie Európska komisia na zapracovanie makroregionálnych stratégií do partnerských dohôd a operačných programov, vrátane programov Európskej územnej spolupráce. V súčasnosti sa začína pracovať na alpskej stratégií, ktorá bola iniciovaná zdola samotnými členskými štátmi. Na pôde Európskeho parlamentu vznikla aj iniciatíva vypracovať makroregionálnu stratégiu pre karpatský región, ku ktorej zaujímame rezervovaný postoj.

V rámci ďalšieho bodu programu informoval L. Šimko o iniciatíve aktualizovať Stratégiu financovania Európskych štrukturálnych a investičných fondov pre programové obdobie 2014-2020 tak, aby umožňovala národné spolufinacovanie v nadnárodných programoch.

František Koločány informoval o aktuálnom vývoji v príprave operačných programov nadnárodnej spolupráce Dunaj a Stredná Európa. Pokiaľ ide o dunajský program, stále sa nezačali práce na vypracovaní samotného operačného programu z dôvodu neúspešného prvého výberového konania. Vzhľadom na to, že všetky parametre programu závisia od ich zadefinovania v operačnom programe, je ťažké v súčasnosti hovoriť o záväznejších aspektoch programu.

V rámci diskusie Peter Bak z MZV SR potvrdil zdržanlivé stanovisko SR k myšlienke vypracovania karpatskej stratégie.

Vypracoval: František Koločány, OPP

Schválil: Ladislav Šimko, R OPP

Bratislava 4.3.2014